แบงก์เล็กรักษาฐานผู้ฝากไฮโซ
แบงก์เล็กเพิ่มทางเลือกผู้ฝากรายใหญ่ รับมือลดคุ้มครองเงินฝากเหลือ 25 ล้านบาท
10 ส.ค. 2558

แบงก์เล็กเพิ่มทางเลือกผู้ฝากรายใหญ่ รับมือลดคุ้มครองเงินฝากเหลือ 25 ล้านบาท
นายอภินันท์ เกลียวปฏินนท์ กรรมการผู้จัดการใหญ่และประธานธุรกิจธนาคารพาณิชย์ ธนาคารเกียรตินาคิน กล่าวถึงการปรับลดวงเงินคุ้มครองเงินฝากเหลือ 25 ล้านบาท/คน/บัญชี ในวันที่ 11 ส.ค.นี้ ว่า ขณะนี้ยังไม่เห็นการเคลื่อนไหวบัญชีเงินฝากที่ผิดปกติ แต่คงต้องประเมินและทบทวนอีกครั้งในต้นปี 2559 ที่จะมีการลดวงเงินลงอีกครั้งเหลือ 1 ล้านบาท ในช่วงกลางปี
ทั้งนี้ ธนาคารมีลูกค้าที่มีเงินฝากมากกว่า 25 ล้านบาท สัดส่วน 19% ของฐานเงินฝาก คิดเป็น 0.6% ของจำนวนลูกค้าทั้งหมด โดย 2-3 ปีที่ผ่านมา ธนาคารปรับโครงสร้างลูกค้าเงินฝากขยายฐานไปสู่รายกลางและรายย่อย ส่งผลให้บัญชีเงินฝากออมทรัพย์และกระแสรายวัน (CASA) เพิ่มเป็น 48.2%
ด้านการรักษาฐานลูกค้าเงินฝากระดับบนได้ใช้ความเชี่ยวชาญจาก บล.ภัทร เพิ่มผลิตภัณฑ์การลงทุนในการรองรับการกระจายความเสี่ยงและสร้างโอกาสเพิ่มผลตอบแทนให้ลูกค้า ส่งผลให้ปัจจุบันลูกค้าเงินฝากได้กระจายการลงทุนผ่าน บล.ภัทร และ บลจ.ภัทร โดยมียอดสินทรัพย์ในการบริหาร 4.3 หมื่นล้านบาท
น.ส.จุฑามาศ สมบุณยะวิโรจน์ ผู้ช่วยกรรมการผู้จัดการอาวุโส สายงานการตลาดการธนาคาร ธนาคารแลนด์ แอนด์ เฮ้าส์ กล่าวว่า เตรียมแผนรองรับการลดวงเงินคุ้มครองมาระยะหนึ่งแล้ว โดยขยายฐานลูกค้าที่ฝาก 1 ล้านบาทมากขึ้น ทำให้ปัจจุบันมีลูกค้ากลุ่มนี้ 10% ของฐานเงินฝาก 1.3 แสนล้านบาท ผ่านการเปิดสาขาย่อยตามร้านโฮมโปรทั่วประเทศจากเดิมที่เน้นลูกค้าบุคคลระดับมั่งคั่ง
นายอดิศร เสริมชัยวงศ์ รองกรรมการผู้จัดการใหญ่ สายธุรกิจรายย่อย ธนาคารซีไอเอ็มบี ไทย กล่าวว่า ธนาคารเตรียมความพร้อมในการรักษาฐานลูกค้าเงินฝากระดับบนมาโดยตลอด ทั้งกรณีดอกเบี้ยต่ำและการลดวงเงินคุ้มครองเงินฝาก ด้วยการหาผลิตภัณฑ์ทางการเงินและการลงทุนใหม่ๆ เป็นทางเลือก ทำให้ 2-3 ปีที่ผ่านมา เงินฝากจะเติบโตไม่มาก ปีนี้จะเติบโตไม่ถึง 3% และหันไปเน้นขยายผลิตภัณฑ์การลงทุน โดยปีนี้ผลิตภัณฑ์การลงทุนจะเติบโตเลข 2 หลัก
นายชลิต ศิลป์ศรีกุล ผู้ช่วยกรรมการผู้จัดการใหญ่ ธนาคารทิสโก้ กล่าวว่า ธนาคารเตรียมตัวมาระยะหนึ่งแล้ว โดยให้ความรู้แก่ลูกค้าเกี่ยวกับผลิตภัณฑ์การลงทุนที่มีความเสี่ยง รวมทั้งแนะนำการจัดพอร์ตการลงทุนที่เหมาะสมกับสถานการณ์ พร้อมทั้งออกผลิตภัณฑ์ทางเลือกผลตอบแทนสูงนำเสนอลูกค้าอย่างต่อเนื่อง
อย่างไรก็ตาม การลดคุ้มครองเงินฝากลงจะไม่ทำให้เงินฝากไหลออก แต่ปีนี้ธนาคารตั้งใจชะลอเงินฝากลง ตามสถานการณ์สินเชื่อและเศรษฐกิจ โดยครึ่งปีแรกเงินฝากหดตัว 10% ยอดคงค้างอยู่ที่ 1.91 แสนล้านบาท จากสิ้นปีที่แล้วมีเงินฝาก 2.13 แสนล้านบาท